
AVIZ

asupra propunerii legislative privind decuplarea consumului de energie de creșterea economică a țării

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind decuplarea consumului de energie de creșterea economică a țării, trimisă cu adresa Plx. 141 din 2 martie 2015, înregistrată cu nr. 4C-11/280/2015 din 3 martie 2015.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată a respins, proiectul de Lege în şedinţa din 25 februarie 2015.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 17 martie 2015.


Proiectul de Lege are ca şi obiect de reglementare crearea cadrului legal pentru elaborarea și aplicarea strategiei naționale de eficiență energetică, a sistemelor și instrumentelor financiare, a stimulentelor fiscale, a standardelor și normelor, a sistemelor de etichetare energetică, a formării și educării consumatorilor de energie, prin transpunerea parțială a Directivei 2012/27/UE a Parlamentului European și a Consiliului din 25 octombrie 2012 privind eficiența energetică, de modificare a Directivelor 2009/125/CE și 2010/30/UE și de abrogare a Directivelor 2004/8/CE și 2006/32/CE, în vederea decuplării consumului energetic de creșterea economică a țării. 

Membrii Comisiei au examinat propunerea legislativă supusă avizării, expunerea de motive și avizul favorabil, cu observaţii şi propuneri, al Consiliului Legislativ nr. 637 din 28 mai 2014.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea negativă a propunerii legislative, având în vedere faptul că actul normativ își propune abrogarea de plano a întregii legislații naționale din domeniul eficienței energetice, armonizate cu nomele europene și realizează o transpunerea parțială și incompletă a Directivei 2012/27/UE în dreptul intern. 

În raport de obiectul şi conţinutul reglementării, propunerea legislativă face parte din categoria legilor ordinare.

